
ЗАПИСНИК

СА ЧЕТРДЕСЕТПЕТЕ СЕДНИЦЕ ГРАДСКОГ ВЕЋА ГРАДА ЧАЧКА

      Одржане 11. маја 2026. године, у сали Градског већа града Чачка, са почетком у 9,00 часова.

У   смислу   члана   15.   Пословника   Градског   већа   града   Чачка,   Владан Милић, заменик градоначелника града Чачка, отворио је 45. седницу Градског већа и истом председаваo.

Констатовао је:

· да  од  укупно  13  чланова  Градског  већа  седници  присуствује  12 чланова и то:  Владан Милић, др Иван Глишић, Драган Штављанин, др Славица Драгутиновић, Душан Радојевић, Милош Обреновић, Александар Каплановић, Александар Максимовић, Владимир Ристовић, Бранка Павловић и др Милош Папић а одсутан је Милун Тодоровић,  
· да у смислу члана 15. Пословника Градског већа града Чачка, Градско веће има кворум,  те  може да ради и пуноважно одлучује;

·   да седници Градског већа присуствују:

· Игор Трифуновић, председник Скупштине града
· Рајко Баралић, заменик председника Скупштине
· Мирослав Петковић, начелник Градске управе за стручне послове Скупштине, Градоначелника и Градског већа
· Саша Јовановић, начелник Градске управе за друштвене делатности
· Љиљана Станишић, начелник Градске управе за опште и заједничке послове
· Дејан Рашић, начелник Градске управе урбанизам
· Матија Братуљевић, в.д. директор ЈП „Рзав“ Ариље

· Зоран Благојевић, директор ЈКП „Паркинг сервис“ Чачак

· Данко Ћаловић, директор ЈКП „Чачак“ Чачак

· Стефан Петровић, в.д. директор ЈКП „Моравац“ Мрчајевци

· Милан Бојовић, директор ЈП „Градац“ Чачак

· Ана Јаковљевић, директор Центра за пружање услуга социјалне заштите „Зрачак“ Чачак
·    представници средстава јавног информисања
***

Владан Милић, председавајући седницом Градског већа, обавестио је чланове Градског већа да је достављен записник са 44. седнице Градског већа, ради усвајања.
Питао је чланове Градског већа да ли има примедби на записник са 44. седнице Градског већа. Како није било примедби на достављени записник, то је Градско веће једногласно донело:

ЗАКЉУЧАК

УСВАЈА СЕ записник са 44. седнице Градског већа града Чачка број 06-64/2026-III од 28. априла 2026. године, без примедби.
***

У смислу члана 16. Пословника Градског већа града Чачка, Владан Милић предложио је дневни ред који је достављен уз материјал за седницу.
Питао је да ли има предлога за измену или допуну дневног реда. 
Како није било предлога за измену и допуну дневног реда, Градско веће је једногласно утврдило следећи:

ДНЕВНИ РЕД:
1. A)РАЗМАТРАЊЕ ИЗВЕШТАЈА О ПОСЛОВАЊУ ЈП „РЗАВ“ АРИЉЕ ЗА 2025. ГОДИНУ
B) УТВРЂИВАЊЕ ПРЕДЛОГА ОДЛУКЕ О ДАВАЊУ САГЛАСНОСТИ НА ОДЛУКУ НАДЗОРНОГ ОДБОРА ЈП „РЗАВ “ АРИЉЕ БРОЈ 51/2026 ОД 29. АПРИЛА 2026. ГОДИНЕ
2. РАЗМАТРАЊЕ ИЗВЕШТАЈА О ПОСЛОВАЊУ ЈКП „ПАРКИНГ СЕРВИС“   ЧАЧАК ЗА 2025. ГОДИНУ
3. УТВРЂИВАЊЕ ПРЕДЛОГА ОДЛУКЕ О ДАВАЊУ САГЛАСНОСТИ НА ОДЛУКУ НАДЗОРНОГ ОДБОРА ЈКП „ПАРКИНГ СЕРВИС“ ЧАЧАК БРОЈ 549/3 ОД 27. АПРИЛА 2026. ГОДИНЕ
4.    РАЗМАТРАЊЕ ИЗВЕШТАЈА О ПОСЛОВАЊУ ЈКП „ЧАЧАК“ ЧАЧАК ЗА 2025. ГОДИНУ
5. УТВРЂИВАЊЕ ПРЕДЛОГА ОДЛУКЕ О ДАВАЊУ САГЛАСНОСТИ НА ОДЛУКУ НАДЗОРНОГ ОДБОРА ЈКП „ЧАЧАК“ ЧАЧАК БРОЈ 1955/3 ОД 30. МАРТА 2026. ГОДИНЕ
6. РАЗМАТРАЊЕ ИЗВЕШТАЈА О ПОСЛОВАЊУ ЈКП „МОРАВАЦ“   МРЧАЈЕВЦИ ЗА 2025. ГОДИНУ
7. УТВРЂИВАЊЕ ПРЕДЛОГА ОДЛУКЕ О ДАВАЊУ САГЛАСНОСТИ НА ОДЛУКУ НАДЗОРНОГ ОДБОРА ЈКП „МОРАВАЦ“ МРЧАЈЕВЦИ БРОЈ 5/2026 ОД 27. АПРИЛА 2026. ГОДИНЕ
8. РАЗМАТРАЊЕ ИЗВЕШТАЈА О ПОСЛОВАЊУ ЈП „ГРАДАЦ“   ЧАЧАК ЗА 2025. ГОДИНУ
9. РАЗМАТРАЊЕ ИЗВЕШТАЈА О РАДУ ЦЕНТРА ЗА ПРУЖАЊЕ УСЛУГА СОЦИЈАЛНЕ ЗАШТИТЕ „ЗРАЧАК“ ЧАЧАК ЗА 2025. ГОДИНУ
10. УТВРЂИВАЊЕ ПРЕДЛОГА ОДЛУКЕ О ИЗМЕНАМА ОДЛУКЕ О ОРГАНИЗОВАЊУ УСТАНОВЕ КУЛТУРНИ ЦЕНТАР ЧАЧАК
11. ДОНОШЕЊЕ РЕШЕЊА О ОТУЂЕЊУ К.П.БР.1269/1 КО ЧАЧАК
12. ДОНОШЕЊЕ РЕШЕЊА О ПРЕНОСУ ИНВЕСТИТОРСКИХ ПРАВА „ПУТЕВИ СРБИЈА“ ДОО 
13. ДОНОШЕЊЕ РЕШЕЊА О ИМЕНОВАЊУ КОМИСИЈЕ ЗА ОЦЕНУ ПРОЈЕКАТА ЗА ОСТВАРИВАЊЕ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА НА ТЕРИТОРИЈИ ГРАДА ЧАЧКА У 2026. ГОДИНИ
14. ДОНОШЕЊЕ ОДЛУКЕ О ИСПЛАТИ СОЛИДАРНЕ ПОМОЋИ ЗА ПОБОЉШАЊЕ МАТЕРИЈАЛНОГ И СОЦИЈАЛНОГ ПОЛОЖАЈА ЗАПОСЛЕНИХ
15. ДОНОШЕЊЕ РЕШЕЊА О УПОТРЕБИ СРЕДСТАВА СТАЛНЕ БУЏЕТСКЕ РЕЗЕРВЕ
РАД ПО ТАЧКАМА ДНЕВНОГ РЕДА: 
ПРВА ТАЧКА:
A)РАЗМАТРАЊЕ ИЗВЕШТАЈА О ПОСЛОВАЊУ ЈП „РЗАВ“ АРИЉЕ ЗА 2025. ГОДИНУ
B) УТВРЂИВАЊЕ ПРЕДЛОГА ОДЛУКЕ О ДАВАЊУ САГЛАСНОСТИ НА ОДЛУКУ НАДЗОРНОГ ОДБОРА ЈП „РЗАВ “ АРИЉЕ БРОЈ 51/2026 ОД 29. АПРИЛА 2026. ГОДИНЕ
У оквиру ове тачке дневног реда, Градско веће је размотрило Извештај о пословању ЈП „Рзав“ Ариље за 2025. годину који је у уводном излагању детаљно образложио Матија Братуљевић. Истакао је да је што се тиче производње и дистрибуције воде у 2025. години, план успешно реализован и да је произведено 0,2% више воде од планираног. Истовремено је указао и на позитиван финансијски резултат пословања, односно остварену нето добит у износу од 20.508.303,81 динара  која се распоређује за формирање статуарних резерви, ради очувања стабилног и поузданог рада регионалног водосистема, као и финансирања пројекта предозонизације као капиталне инвестиције, неопходне за рад водосистема након завршетка бране са акумулацијом „Ариље-профил Сврачково“.

А) По упознавању са извештајем Градско веће је једногласно усвојило Извештај о пословањуЈП „Рзав“ Ариље за 2025. годину и доставило Скупштини на разматрање и усвајање.

Б) По упознавању са предложеним текстом одлуке и након дискусије Александра Максимовића и Рајка Баралића, Градско веће је једногласно утврдило Предлог одлуке о давању сагласности на Одлуку Надзорног одбора ЈП „Рзав“ Ариље о расподели добити, број 51/2026 од 29. априла 2026. године и доставило Скупштини на разматрање и доношење.

ДРУГА ТАЧКА:
РАЗМАТРАЊЕ ИЗВЕШТАЈА О ПОСЛОВАЊУ ЈКП „ПАРКИНГ СЕРВИС“   ЧАЧАК ЗА 2025. ГОДИНУ
Зоран Благојевић, у уводном излагању по овој тачки дневног реда, упознао је чланове Градског већа са Извештајем о пословању ЈКП „Паркинг сервис“ Чачак за 2025. годину. Истакао је да је ово предузеће у 2025. години остварило све активности предвиђене програмом за 2025. годину и да је услугу пружало на 34 паркиралишта и то два затворена са наплатним рампама и 33 отворена, са 1454 паркинг места и нагласио да је у септембру прошле године завршено ново велико паркиралиште иза факултета, студентске мензе и новог Дома ученика, све до бедема, обележена су сва паркиралишта у граду, као и бициклистичка стаза. У даљем излагању осврнуо се и на финансијске показатеље пословања у 2025. години.
По упознавању са Извештајем и након дискусије Славице Драгутиновић, Градско веће је једногласно усвојило Извештај о пословању ЈКП „Паркинг сервис“ Чачак за 2025. годину и доставило Скупштини на разматрање и усвајање.
ТРЕЋА ТАЧКА:
УТВРЂИВАЊЕ ПРЕДЛОГА ОДЛУКЕ О ДАВАЊУ САГЛАСНОСТИ НА ОДЛУКУ НАДЗОРНОГ ОДБОРА ЈКП „ПАРКИНГ СЕРВИС“ ЧАЧАК БРОЈ 549/3 ОД 27. АПРИЛА 2026. ГОДИНЕ

У уводном изалгању по овој тачки дневног реда, Зоран Благојевић упознао је чланове Градског већа са одлуком Надзорног одбора ЈКП „Паркинг сервис“ Чачак и истакао да је у пословној 2005. години ово предузеће остварило добит од 22.520.758,60 динара од чега ће део остварене добити бити пренет оснивачу и то у износу од 18.016.606,88 динара док остатак добити остаје нераспоређен. 

По упознавању са одлуком а након дискусије Рајка Баралића и Владана Милића, Градско веће је једногласно утврдило Предлог одлуке о давању саглансости на одлуку Надзорног одбора ЈКП „Паркинг сервис“ Чачак број 549/3 од 27. априла 2026. године и доставило Скупштини на разматрање и доношење. 
ЧЕТВРТА ТАЧКА:
РАЗМАТРАЊЕ ИЗВЕШТАЈА О ПОСЛОВАЊУ ЈКП „ЧАЧАК“ ЧАЧАК ЗА 2025. ГОДИНУ


Данко Ћаловић, у уводном излагању по овој тачки дневног реда упознао је чланове Градског већа са Извештајем о пословању ЈКП „Чачак“ Чачак истакавши да је ово предузеће у извештајном периоду пословало у веома тешким околностима у односу на окружење и услове пословања али да је и поред тога успело у потпуности да одговори свим обавезама у пружању квалитетних услуга грејања корисницима ове услуге, тако да је у потпуности реализован план за 2025. годину.У даљем излагању осврнуо се и на финансијске показатеље пословања у извештајном периоду.



По упознавању са извештајем Градско веће је једногласно усвојило Извештај о пословању ЈКП „Чачак“ Чачак за 2025. години и доставило Скупштини на разматрање и усвајање.  

ПЕТА ТАЧКА:
УТВРЂИВАЊЕ ПРЕДЛОГА ОДЛУКЕ О ДАВАЊУ САГЛАСНОСТИ НА ОДЛУКУ НАДЗОРНОГ ОДБОРА ЈКП „ЧАЧАК“ ЧАЧАК БРОЈ 1955/3 ОД 30. МАРТА 2026. ГОДИНЕ


У оквиру ове тачке дневног реда, Данко Ћаловић упознао је чланове Градског већа са одлуком Надзорног одобра ЈКП „Чачак“ Чачак о расподели добити и истакао да је у пословној 2025. години ово предузеће остварило нето добит од 2.905.540,78 динара и нераспоређени добитак из ранијих година у износу од 6.951,30 динара, која добит ће бити расподељена на покриће губитка из ранијих година.  
По упознавању са одлуком, Градско веће је једногласно утврдило Предлог одлуке о давању саглансости на одлуку Надзорног одбора ЈКП „Чачак“ Чачак број 1955/3 од 30. марта 2026. године и доставило Скупштини на разматрање и доношење. 
ШЕСТА ТАЧКА:
РАЗМАТРАЊЕ ИЗВЕШТАЈА О ПОСЛОВАЊУ ЈКП „МОРАВАЦ“   МРЧАЈЕВЦИ ЗА 2025. ГОДИНУ

У оквиру ове тачке дневног реда, Стефан Петровић упознао је чланове Градског већа са Извештајем о пословању ЈКП „Моравац“ Мрчајевци за 2025. годину и детаљно образложио све елементе извештаја и посебно нагласио да је производња и дистрибуција воде остварена у довољној количини како за потребе привреде тако и за потребе становништва. У даљем излагању осврнуо се  и на финансијско пословање овог предузећа у извештајном периоду. 


По упознавању са извештајем и након дискусије Славице Драгутиновић која је поставила питање колико корисника покрива ово предузеће и Игора Трифуновића који је указао на проблем наслеђивања водомера и потребу да се тај проблем реши пошто се велики број водомера води на преминуле кориснике, Градско веће је једногласно усвојило Извештај о пословању ЈКП „Моравац“ Мрчајевци за 2025. години и доставило Скупштини на разматрање и усвајање.  

СЕДМА ТАЧКА:
УТВРЂИВАЊЕ ПРЕДЛОГА ОДЛУКЕ О ДАВАЊУ САГЛАСНОСТИ НА ОДЛУКУ НАДЗОРНОГ ОДБОРА ЈКП „МОРАВАЦ“ МРЧАЈЕВЦИ БРОЈ 5/2026 ОД 27. МАРТА 2026. ГОДИНЕ

Стефан Петровић у уводном излагању по овој тачки дневног реда упознао је чланове Градског већа са Одлуком Надзорног одбора ЈКП „Моравац“ Мрчајевци о расподели доботи и истакао да је ово предузеће у пословној 2025. години остварило добит од 27.365,87 динара од чега ће се део добити у износу од 21.892,70 динара уплатити у буџет града Чачка а остатак остаје нераспоређен.
По упознавању са одлуком, Градско веће је једногласно утврдило Предлог одлуке о давању саглансости на одлуку Надзорног одбора ЈКП „Моравац“ Мрчајевци број 5/2026 од 27. марта 2026. године и доставило Скупштини на разматрање и доношење. 
***

Даљем раду седнице не присуствује Драган Штављанин, члан Градског већа.

***
ОСМА ТАЧКА:
РАЗМАТРАЊЕ ИЗВЕШТАЈА О ПОСЛОВАЊУ ЈП „ГРАДАЦ“   ЧАЧАК ЗА 2025. ГОДИНУ

Милан Бојовић у уводном излагању по овој тачки дневног реда упознао је чланове Градског већа са Извештајем о пословању ЈП „Градац“ Чачак за 2025. годину и детаљно образложио све елементе извештаја и истакао да су све активности предвиђене програмом пословања реализоване кроз израду просторних и урбанистичких планова, израду техничке документације, пројектовање нових објеката, стручног надзора и праћења надзора, учешћа у поступку озакоњења и раду комисија и друге активности које је ово предузеће вршило у 2025. години.  У даљем излагању осврнуо се и на финансијске показатеље пословања истакавши да је предузеће у извештајном периоду остварило негативан финансијски резултат који ће бити покривен у складу са законом и другим прописима уз сагласност оснивача тако што ће се извршити делимично покриће на терет нераспоређеног добитка из ранијих година а делимичан износ ће остати непокривен. 

По упознавању са извештајем и након дискусије Александра Максимовића који је поставио питање у вези евиденције станова којима располаже ЈП „Градац“ Чачак, Милоша Обреновића који је указао на проблем решетки на одвод атмосферских вода у појединим улицама и Игора Трифуновића који је предложио образовање Комисије у вези сачињавања евиденције и утврђивања статуса станова којима располаже ЈП „Градац“ Чачак, Градско веће је једногласно усвојило Извештај о пословању ЈП „Градац“ Чачак за 2025. години и доставило Скупштини на разматрање и усвајање. 

ДЕВЕТА ТАЧКА:
РАЗМАТРАЊЕ ИЗВЕШТАЈА О РАДУ ЦЕНТРА ЗА ПРУЖАЊЕ УСЛУГА СОЦИЈАЛНЕ ЗАШТИТЕ „ЗРАЧАК“ ЧАЧАК ЗА 2025. ГОДИНУ

У уводном излагању по овој тачки дневног реда Ана Јаковљевић, упознала је чланове Градског већа са извештајем о раду Установе „Зрачак“ Чачак за 2025. годину и детаљно образложила извештај о раду за услуге које ова установа пружа и то услуга дневни боравак, услуга лични пратилац детета, услуга помоћ у кући, услуга персоналне асистенције и услуга прихватилишта за одрасла и стара лица и истакла да су све планиране активности из програма рада реализоване а у даљем излагању се осврнула и на финансијске показатеље ове установе.

По упознавању са извештајем и након дискусије Славице Драгутиновић која је указала на потребу повећања броја давалаца услуга код геронтодомаћица обзиром да је повећан број корисника и Владана Милића који је истакао да је за сваку услугу одобрен одређен износ средстава и да од тога зависи ниво услуге, Градско веће је једногласно усвојило Извештај о раду Установе „Зрачак“ Чачак и доставило Скупштини на разматрање и усвајање.
ДЕСЕТА ТАЧКА:
УТВРЂИВАЊЕ ПРЕДЛОГА ОДЛУКЕ О ИЗМЕНАМА ОДЛУКЕ О ОРГАНИЗОВАЊУ УСТАНОВЕ КУЛТУРНИ ЦЕНТАР ЧАЧАК
Саша Јовановић у уводном излагању по овој тачки дневног реда упознао је чланове Градског већа са Нацртом одлуке о изменама Одлуке о организовању Установе Културни центар Чачак којом се врши измена назива устнове тако да назив установе гласи: Културни центар Бора Ђорђевић Чачак. Истакао је да је ову измену иницирала Комисија за одређивање назива улица а у циљу одавања трајног признања значајним личностима које су својим стваралаштвом и радом оставиле видљив траг у области културе и уметности, те да именовањем установе културе по Бори Ђорђевићу град Чачак трајно обележава допринос који је његово стваралаштво имало у области музике и културе а за то је прибављена и писана сагласност супруге покојног Боре Ђорђевића. 
По упознавању са Нацртом одлуке Градско веће је једногласно утврдило Предлог одлуке о изменама Одлуке о организовању установе Културни центар Чачак и доставило Скупштини на разматрање и доношење. 
ЈЕДАНАЕСТА ТАЧКА:
ДОНОШЕЊЕ РЕШЕЊА О ОТУЂЕЊУ К.П.БР.1269/1 КО ЧАЧАК
У оквиру ове тачке дневног реда, а након уводног излагања Дејана Рашића, Градско веће је једногласно донело
Р Е Ш Е Њ Е
о отуђењу к.п. бр. 1269/1 КО Чачак 

I ОТУЂУЈЕ СЕ из јавне својине града Чачка непосредном погодбом катастарска парцела бр. 1269/1, лист непокретности 9573 за КО Чачак, површине 336m2 DANILOVIĆ FAMILY INVEST DOO из Чачка, који је власник и сувласник  суседних катастарских парцела бр. 1270 и 1269/3 обе у КО Чачак, ради исправке граница суседних катастарских парцела.
 


II Обавезује се DANILOVIĆ FAMILY INVEST DOO из Чачка, да у року од 30 дана од дана пријема овог решења приступи закључењу уговора о отуђењу из јавне својине кат. парцеле бр. 1269/1 КО Чачак са ЈП ГРАДАЦ ЧАЧАК, као и да уплати обрачунату цену грађевинског земљишта у износу од 5.990.040,00 динара (17.827,50 дин./m2), у року од 15 дана од дана закључења уговора, на рачун - Приходи и примања корисника локалне власти број 840-31918845-53, позив на број 97 3982934090184114100.    


III Уговор о отуђењу из јавне својине непосредном погодбом наведене кат. парцеле закључује се по претходно прибављеној сагласности Градског правобранилаштва.


IV У случају да уговорне стране не приступе закључењу уговора у датом року и у случају да подносилац иницијативе за отуђење грађевинског земљишта не исплати утврђену цену у датом року, ЈП ГРАДАЦ ЧАЧАК је дужно да поднесе предлог за поништење овог решења.


V Обавезује се подносилац иницијативе да плати законом прописане пореске обавезе као и да са надлежним комуналним и другим правним лицима уговори и плати трошкове за инфраструктуру: ЕДБ, ПТТ, топлификацију, гасификацију и сл.



VI Ово решење објавити у „Службеном листу града Чачка“.

О б р а з л о ж е њ е

DANILOVIĆ FAMILY INVEST DOO из Чачка је поднео захтев бр. 463-13/2026-IV-2-07 од 02.04.2026. године за откуп катастарске парцеле бр. 1269/1 КО Чачак непосредном погодбом, уз образложење да је власник суседне катастарске парцеле бр. 1270 КО Чачак и сувласник суседне катастарске парцеле бр.1269/3 КО Чачак. Уз захтев је приложено пуномоћје и подаци катастра непокретности. 


Градска управа за урбанизам је по службеној дужности прибавила информацију о локацији бр. 958-463/2026-IV-2-01 од 15.04.2026. године, податке катастра непокретности, као и обрачун цене катастарске парцеле од ЈП Градац Чачак и од Министарства финансија - Пореске управе, Филијала Чачак, у циљу утврђивања тржишне вредности земљишта на наведеној локацији применом методе обрачуна цене из члана 15. став 3. Одлуке о грађевинском земљишту („Сл. лист града Чачка“ бр. 5/2016, 8/2019, 27/2021 и 11/2023).
Градско веће града Чачка донело је Решење о приступању отуђењу кат.парцеле бр. 1269/1 КО Чачак бр. 06-64/2026-III од 28.04.2026. године.


Чланом 99. став 2. Закона о планирању и изградњи, између осталог, прописано је да отуђење неизграђеног грађевинског земљишта, када је власник грађевинског земљишта у јавној својини јединица локалне самоуправе спроводи јединица локалне самоуправе.


Чланом 68. овог закона прописано је, између осталог, да се исправка граница суседних катастарских парцела, врши на основу елабората геодетских радова и да пре израде елабората геодетских радова, власник катастарске парцеле решава имовинско правне односе као и да приликом исправке границе суседних парцела мора поштовати правило да катастарска парцела у јавној својини која се припаја суседној парцели не испуњава услове за посебну грађевинску парцелу, као и да је мање површине од парцеле којој се припаја.

Чланом 84. став 1. тачка 3) Статута града Чачка прописано је између осталог, да Градско веће града Чачка одлучује о отуђењу и прибављању грађевинског земљишта у јавној својини у случајевима прописаним законом којим је уређена област планирања и изградње објеката, односно у случајевима отуђења грађевинског земљишта ради исправке граница катастарских парцела.


Чланом 11. став 1. Одлуке о грађевинском земљишту прописано је, између осталог, да Градско веће града Чачка доноси акт о приступању располагању грађевинским земљиштем у јавној својини Града када је доношење овог акта прописано посебним прописима и одлучује о отуђењу и прибављању грађевинског земљишта у јавној својини у случајевима прописаним законом којим је уређена област планирања и изградње објеката (отуђење грађевинског земљишта ради изградње, озакоњења, исправке граница, формирање грађевинских парцела и др.), ставом 4. да поступак располагања и прибављања грађевинског земљишта спроводи Комисија за грађевинско земљиште, коју именује градоначелник Града, а ставом 7. истог члана прописано је да стручне и административне послове, као и предлоге одлука и других аката у поступку располагања и прибављања грађевинског земљишта, за надлежни орган припрема орган управе града Чачка надлежан за имовинско – правне послове.

Чланом 28. став 1. тачка 2) исте одлуке прописано је да се грађевинско земљиште може отуђити непосредном погодбом и у случају исправке граница суседних катастарских парцела.


Након доношења Решењa о приступању отуђењу наведене кат. парцеле, Комисија за грађевинско земљиште је у складу са ставом III решења о приступању отуђењу спровела поступак на седници одржаној 30.04.2026. године и утврдила  следеће: 

Увидом у податке катастра непокретности утврђено је да је катастарска парцела бр. 1269/1 КО Чачак површине 336m2 у јавној својини града Чачка, која се води по врсти земљишта као градско грађевинско земљиште, по култури као земљиште уз зграду или други објекат, да је кат. парцела бр. 1270 КО Чачак у својини подносиоца захтева, а да је кат. парела бр.1269/3 КО Чачак у сусвојини Даниловић (Милисав) Милана и Пајовић (Добривоје) Александра на иделаним уделима од 1/2. 

Увидом у информацију о локацији утврђено да је катастарска парцела бр. 1269/1 КО Чачак обухваћена ПЛАНОМ ГЕНЕРАЛНЕ РЕГУЛАЦИЈЕ „ЦЕНТАР“ у Чачку („Сл. лист града Чачка“ бр. 15/2014 и 27/2018) и да се према наведеном планском акту налази у Урбанистичкој зони 11 - у саставу урбанистичке целине 11.1 (становање вискоих густина од 150 до 250 ст/ха). 

Прегледом података на националној дигиталној платформи Геосрбија утврђено је да се кат. парцела бр. 1269/1 КО Чачак граничи и налази између кат. парцела бр. 1270 и 1269/3 обе у КО Чачак које су у својини односно сусвојини подносиоца захтева.
Увидом у процену Министарства финансија - Пореске управе, филијала Чачак, утврђено је да је наведена кат. парцела процењена на 17.827,50 дин/м2 (укупан износ 5.990.040,00 динара), а увидом у процену ЈП ГРАДАЦ ЧАЧАК, да је наведена кат. парцела процењена на 15.709,00 дин/m2. 


По спроведеном поступку, Комисија за грађевинско земљиште је донела закључак о отуђењу катастарске парцеле бр. 1269/1 КО Чачак DANILOVIĆ FAMILY INVEST DOO из Чачка и да су испуњени услови за отуђење грађевинског земљишта из јавне својине града Чачка, обзиром да катастарска парцела бр. 1269/1 КО Чачак са обе старне граничи са парцелама које су у власништву односно сувласништву подносиоца захтева, како се према важећој планској документацији не налази на површини планиране јавне намене, као и да је отуђење у интересу Града обзиром да се њиме обезбеђује приход за Град, Комисија је одлучила на напред наведен начин.  

Градска управа за урбанизам града Чачка је, узимајући у обзир закључак Комисије, припремила предлог овог решења и доставила Градском већу града Чачка, на одлучивање.
***

Даљем раду седнице не присуствује Иван Глишић, члан Градског већа.
***

ДВАНАЕСТА ТАЧКА:
ДОНОШЕЊЕ РЕШЕЊА О ПРЕНОСУ ИНВЕСТИТОРСКИХ ПРАВА „ПУТЕВИ СРБИЈА“ ДОО 
У оквиру ове тачке дневног реда, а након уводног излагања Дејана Рашића, Градско веће је једногласно донело

Р Е Ш Е Њ Е

о преносу инвеститорских права  “Путеви Србија” д.о.о.


I ПРЕНОСЕ СЕ инвеститорска права “Путеви Србије“ д.о.о. Булевар краља Александра бр.282 Београд, Звездара, матични број: 20132248, ПИБ: 104260456 за потребе извођења радова на рехабилитацији саобраћајница, на територији града Чачка, са циљем побољшања саобраћајне инфраструктуре од значаја за град Чачак ближе описане као Његошева улица, део Приштинске улице и део улице Браћа Новичић укупне дужине 595m, које се налазе на к.п.бр. 3053/1, 3055/6, 3055/4, 3055/3, 3074/7, 3075/4, 3076/10, 5235/2, 3077/3, 3081, 3080/18, 3076/4, 3080/20, 3082/4, 3082/2, 3083/2, 5235/3, 3096/1, 3102/6, 3102/2, 5235/4, 3103/4, 3102/1, 3101/1, 3100/3, 3074/3, 3074/4, 5151 и 3056 све у КО Чачак, а које парцеле су у јавној својини града Чачка према подацима катастра непокретности.


II ОВЛАШЋУЈЕ СЕ “Путеви Србије” д.о.о. да предузима вршење инвеститорске функције у складу са свим важећим законима, правилницима и нормама који регулишу одржавање инфраструктурних објеката као и прибављање пројектне и друге потребне документације, одговарајућих одобрења за извођење грађевинских радова, као и све друге радње у поступку неопходне за спровођење поступка избора извођача радова и надзора над реализацијом тих радова.


III Средства за извођење радова на општинским и некатегорисаним путевимa, улицама и другим јавним површинама на територији града Чачка  финансираће се из средстава “Путеви Србија” д.о.о. или из субвенција.

 
IV Пренос инвеститорских права важи до завршетка извођења радова на некатегорисаном путу.  


V Ово решење објавити у „Службеном листу града Чачка“.

О б р а з л о ж е њ е


Заменик градоначелника града Чачка Владан Милић, поднео је иницијативу Градској управи за урбанизам бр. 463-19/2026-IV-2-07 од 05.05.2026. године за доношење одлуке о преносу инвеститорских права на “Путеви Србије” д.о.о. Уз захтев је приложен лист непокретности за предметне саобраћајнице као и Решење о грађевинској дозволи ROP-CAC-38252-CPI-3/2025 од 22.10.2025. године.

Чланом 134а став 4. Закона о планирању и изградњи ("Службени гласник РС", бр. 72/2009, 81/2009, 64/2010 – одлука УС РС, 24/2011, 121/2012, 42/2013 - одлука УС РС, 50/2013 - одлука УС РС, 98/2013 - одлука УС РС, 132/2014, 145/2014, 83/2018, 31/2019, 37/2019 - други закон, 9/2020, 52/2021, 62/2023 и 91/2025) прописано је да је инвеститор изградње општинских путева и улица јединица локалне самоуправе, или правно лице које је основано да врши инвеститорска права или коме је одлуком јединице локалне самоуправе пренето да врши инвеститорска права.

 Ставом 5. истог члана прописано је да изузетно од става 4. овог члана, јединица локалне самоуправе може одлуком надлежног органа јединице локалне самоуправе пренети инвеститорска права и на правно лице из става 3. овог члана, уз претходну сагласност тог правног лица.

Чланом 24. Закона о јавној својини ("Службени гласник РС" бр. 72/2011, 88/2013, 105/2014, 104/2016 – др. закон, 108/2016, 113/2017, 95/2018, 153/2020 и 94/2024) прописано је да државни органи и организације, органи и органиозације аутономне покрајне и јединица локалне самоуправе, носиоци права коришћења из члана 18. и корисници из члана 21. овог закона управљају покретним и непокретним стварима у јавној својини које користе. Ставом 2. прописано је да управљање стварима у јавној својини у смислу става 1. овог члана, јесте њихово одржавање, обнављање и унапређивање, као и извршавање законских и других обавеза у вези са тим стварима, ако за одређени случај права коришћења, односно коришћења законом није нешто друго прописано.


Чланом 84. Статута града Чачка („Службени лист града Чачка“ бр. 6/2019) прописано је да Градско веће града Чачка ближе уређује прибављање, располагање, коришћење и управљање стварима у јавној својини Града у складу са важећим прописима.   

Чланом 20. Одлуке о прибављању, располагању и управљању стварима у јавној својини града Чачка („Службени лист града Чачка“ бр. 14/2018 и 8/2019) прописано је да Градско веће града Чачка доноси одлуку о извођењу радова на реконструкцији непокретности у својини Града.

Увидом у Решење о грађевинској дозволи ROP-CAC-38252-CPI-3/2025 од 22.10.2025. године Градске управе за урбанизам, утврђено је да је инвеститору Граду Чачку, Жупана Страцимира бр.2, издата грађевинска дозвола за изградњу улице Његошеве и делова улица Браће Новичић и Приштинске са пратећом инфраструктуром водовода, фекалне и атмосферске канализације и јавне расвете на к.п.бр. 3053/1, 3055/6, 3055/4, 3055/3, 3074/7, 3075/4, 3076/10, 5235/2, 3077/3, 3081, 3080/18, 3076/4, 3080/20, 3082/4, 3082/2, 3083/2, 5235/3, 3096/1, 3102/6, 3102/2, 5235/4, 3103/4, 3102/1, 3101/1, 3100/3, 3074/3, 3074/4, 5151 и 3056 све у КО Чачак, уз претходно уклањање постојећих објеката на траси и реконструкцију фекалне канализације преко к.п.бр.5151 и 5150/1 обе у КО Чачак.

 
Градска управа за урбанизам града Чачка утврдила је да је оправдана иницијатива за преношење инвеститорских права “Путеви Србије“ д.о.о., за потребе извођења радова на Његошевој улици, делу Приштинске улице и делу Улице Браће Новичић, на територији града Чачка, са циљем побољшања саобраћајне инфраструктуре од значаја за град Чачак.


На основу наведеног Градска управа за урбанизам града Чачка, доставља овај предлог решења Градском већу града Чачка ради усвајања. 

ТРИНАЕСТА ТАЧКА:
ДОНОШЕЊЕ РЕШЕЊА О ИМЕНОВАЊУ КОМИСИЈЕ ЗА ОЦЕНУ ПРОЈЕКАТА ЗА ОСТВАРИВАЊЕ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА НА ТЕРИТОРИЈИ ГРАДА ЧАЧКА У 2026. ГОДИНИ

Мирослав Петковић у уводном излагању по овој тачки дневног реда упознао је чланове Градског већа са предлогом решења о именовању Комисије за оцену пројеката за остваривање јавног интереса у области јавног информисања на територији града Ччака у 2026. години и истакао да се ово именовање врши на основу члана 21. Правилника о суфинансирању пројеката за остваривање јавног интереса у области јавног информисања, те да да се на конкурс који је расписало Градско веће пријавило 22 кандидата за чланове Комисије. Стручна служба Градског већа је саставила 2 ранг листе пријављених кандидата и то ранг листу кандидата које су предложила новинарска и медијска удружења са које су предложена прва два кандидата која су остварила по 100 бодова и ранг листу кандидата који се самостално пријављују на којој су 4 кандидата имала по 100 бодова тако да је трећи члан Комисије предложен на основу жребања које је спровела стручна служба Градског већа.

По упознавању са предложеним решењем, Градско веће је једногласно донело следеће
Р Е Ш Е Њ Е

о именовању Комисије за оцену пројеката за остваривање јавног интереса у области јавног информисања на територији града Чачка у 2026. години
I
У Комисију за оцену пројеката за остваривање јавног интереса у области јавног информисања на територији града Чачка у 2026. години, именују се: 

1. Владан Стефановић, на предлог Савеза удружења „Асоцијација радио-телевизије Србије“

2. Миодраг Миљковић, на предлог Центра за медијску културу и образовање

3. Татјана Ћитић, самостална пријава (теоретичари, аналитичари и практичари из области медија)

II
Задатак Комисије је да изврши оцену пројеката поднетих по Јавном позиву за учешће на конкурсу за суфинансирање пројеката за остваривање јавног интереса у области јавног информисања на територији града Чачка у 2024. години, број 06-35/2026-III од 3. марта 2026. године у складу са Правилником о суфинансирању пројеката за остваривање јавног интереса у области јавног информисања („Сл. гласник РС“ бр.6/2024, 106/2024 и 98/2025) и Јавним позивом. 

Комисија обавља следеће послове:

1. разматра и оцењује пројекте у складу са бодовном листом за оцењивање пројеката;
2. сачињава ранг листу пројеката на основу добијених бодова;

3. предлаже износ средстава за подржане пројекте, полазећи од планираних активности и оцене буџета пројекта, а на основу ранг листе;
4. доставља Градском већу града Чачка, које је расписало конкурс, потписан предлог расподеле средстава са образложењем;
5. поново разматра и одлучује о пројектима, у ситуацији кад Градско веће града Чачка оцени да предлог Комисије није у складу са прописом или са критеријумима који су објављени у Јавном позиву.
        
Сваки члан Комисије, након увида у конкурсну документацију даје писмену изјаву да није у сукобу интереса и да не обавља јавну функцију.

      
  Члан Комисије оцењује пројекте независно и самостално у свом личном својству у складу са критеријумима наведеним у јавном позиву и прописима којима се регулише суфинансирање пројеката у области јавног информисања.

      
 Члан Комисије у поступку оцењивања не сме да заступа ставове и интересе било које организације, интересне групе, издавача медија, других правних или физичких лица, као ни ставове предлагача на чији је предлог изабран.

                                                                               III 

 
О раду Комисије води се записник.

Стручне и административно-техничке послове за потребе Комисије обавља Градска управа за стручне послове Скупштине, Градоначелника и Градског већа.

IV

     
  Утврђује се накнада за рад члановима Комисије за оцену пројеката за остваривање јавног интереса у области јавног информисања на територији града Чачка у 2026. години, 20.000,00 динара у нето износу сваком члану Комисије. 

       
Са сваким чланом Комисије закључује се  уговор о делу за оцену пројеката по расписаном јавном позиву за учешће на конкурсу за суфинансирање пројеката за остваривање јавног интереса у области јавног информисања на територији града Чачка у 2026. години, којим се утврђују права и обавезе чланова Комисије.

       
 За израду и реализацију уговора задужује се Градска управа за финансије града Чачка.

V
Ово решење објавити на веб презентацији  града Чачка www.cacak.org.rs 
ЧЕТРНАЕСТА ТАЧКА:
ДОНОШЕЊЕ ОДЛУКЕ О ИСПЛАТИ СОЛИДАРНЕ ПОМОЋИ ЗА ПОБОЉШАЊЕ МАТЕРИЈАЛНОГ И СОЦИЈАЛНОГ ПОЛОЖАЈА ЗАПОСЛЕНИХ

У оквиру ове тачке дневног реда а након уводног излагања Мирослава Петковића, Градско веће је једногласно донело 
О Д Л У К У

О ИСПЛАТИ СОЛИДАРНЕ ПОМОЋИ ЗА ПОБОЉШАЊЕ МАТЕРИЈАЛНОГ И СОЦИЈАЛНОГ ПОЛОЖАЈА ЗАПОСЛЕНИХ

1. Одобрава се исплата једнократне солидарне помоћи запосленима у Градској управи, стручним службама и органима града, ради ублажавања неповољног материјалног положаја.

2. Висина помоћи утврђује се у висини до једне просечне месечне зараде без пореза и доприноса у Републици Србији према последњем објављеном податку органа надлежног за послове статистике.

3. Право на солидарну помоћ из тачке 1. остварују запослени који примају нето зараду до 68.264 динара, као и запослени који остварују право на минималну зараду.

4. Захтев за солидарну помоћ запослени упућује начелнику Градске управе којој организационо припада.

5. Средства за исплату солидарне помоћи обезбеђена су у буџету Града за текућу годину, на позицији „Накнаде трошкова запосленима и остала примања“.

6. Ова одлука ступа на снагу даном доношења.
ПЕТНАЕСТА ТАЧКА:
ДОНОШЕЊЕ РЕШЕЊА О УПОТРЕБИ СРЕДСТАВА СТАЛНЕ БУЏЕТСКЕ РЕЗЕРВЕ

У оквиру ове тачке дневног реда,  а након уводног излагања Љиљане Станишић и дискусије Милоша Обеновића, Градско веће је једногласно донело 
РЕШЕЊЕ

1. Из  средстaва утврђених Одлуком о буџету града Чачка за 2026. годину („Сл. лист града Чачка“ бр. 21/2025) раздео 2, Градско веће, функционална класификација 130, апропријација 19, економска класификација 499 ,,Средства резерве - Стална буџетска резерва“, извор финансирања 01 (Издаци из средстава буџета Града), Директни корисник буџетских средстава - Градско веће града Чачка, Програм 0602, Опште услуге локалне самоуправе, програмска  активност 0010 - Стална буџетска резерва, одобравају се средства у износу од 250.000,00 динара, на име помоћи за санацију штете настале услед елементарних непогода – пожара на територији града Чачка и то:
	Р. бр.
	Име и презиме
	Место
	Износ
	Оштећење

	     1.
	Toмислав Јовановић 
	Мрчајевци бб


	250.000,00
	помоћни објекат


2. Средства из тачке 1. Решења распоређују се на апропријацију 59/1, Економска класификација 484 – Накнаде ште за повреде или штету насталу услед емеметнтарних непогода или других природних узрока, Функционална класификација 220,   извор финансирања 01 (Издаци из средстава буџета Града), Раздео 5, Директни корисник буџетских средстава Градска управа за опште и заједничке послове, Програм 0602 Опште услуге локалне самоуправе, Програмска активност 0014 Управљање у ванредним ситуацијама.
3. О извршењу овог решења стараће се Градска управа за финансије града Чачка. 

4. Ово решење објавити у ,,Службеном листу града Чачка“.
***
Владан Милић обавестио је чланове Градског већа да је одлучено по свим тачкама дневног реда, па је 45. седницу Градског већа закључио у 11 часова и 03 минута.  
ГРАДСКО ВЕЋЕ
Број: 06-69/2026-III
11.мај  2026. године
ПРЕДСЕДАВАЈУЋИ СЕДНИЦОМ
Владан Милић
заменик градоначелника
Записник са 45. седнице Градског већа усвојен је на 46. седници Градског већа број 06-74/2026-III од 27. маја 2026. године.

